“Ons kan nie ontken dat die klagte teen ons kliënte ernstig is nie. Borgtog hang egter af van hoe sterk die staat se saak is en in hierdie geval het die staat nie eens 'n prima facie-saak nie,” het Wessels gesê.
Namandje het beklemtoon dat die staat nie 'n sterk saak het om borgtog teen te staan nie en geen bewyse daarvan ingedien het dat die beskuldigdes sal vlug as hulle borgtog kry nie.
“Almal het aangeneem daar is 'n saak. Die bewyse wat die ondersoekbeampte voorgelê het, is 'n ramp en 'n skande. Die staat moet voldoende bewyse hê en het nie daarin geslaag nie.”
Hy het gesê enigiets wat in so 'n soektog ontdek is, moet geag word asof dit geensins ontdek is nie.
Namandje beskryf die Nasionale Forensiese Wetenskaplike Instituut (NFSI) se laboratoriumverslag wat die staat ingedien het, as 'n waardelose stuk papier.
“Slegs 2 kg van die beraamde 412 kg is getoets. Die verslag verskaf ook nie die persentasie van die ­sogenaamde verbode middel wat in die houer ontdek is nie.”
Kanyemba het gesê die staat staan borgtog teen weens die erns en sterkte van die saak, die oortreders se vlug­risiko en dat dit nie in openbare belang sal wees nie.
“Daar is ook 'n sterk moontlikheid dat hulle dieselfde oortredings kan begaan as hulle op borgtog vrygelaat is,” het die staatsaanklaer gesê.
“Dit is verregaande van die verdediging om van die staat te verwag om sy saak tydens 'n borgtogverhoor te bewys. Ons is nie hier om die skuld van die beskuldigdes te bewys nie. Die beskuldigdes het toestemming gegee dat die vraghouer in hul teenwoordigheid ondersoek word.”
Kanyemba het uitgewys doeanebeamptes die gesag het om goedere sonder 'n visenteringslasbrief te deursoek.
“Die verdediging se voorstel dat hierdie nie 'n sterk saak is, is nie geldig nie. Die betrokke polisiebeamptes het uit hul pad gegaan om 'n visenteringslasbrief te kry.
“Die NFSI-verslag het egter bevestig dat die inhoud van al die bokse wel kokaïen is. Die bewyse sal tydens die verhoor gelewer word.”